በመላዉ ዓለም በዉኃ እና አየር ብክለት ምክንያት የሚሞተዉ ሰዉ ቁጥር ከጊዜ ወደጊዜ እየጨመረ መሄዱን ላንሰት የተሰኘዉ ጤናን የሚመለከት የምርምር ሥራዎች የሚወጡበት መጽሔት ከሰሞኑ ባወጣዉ ጥናት ዘርዝሯል። የጥናቱ ማጠቃለያ እንደሚያሳየዉ ላለፉት አስርት ዓመታት ብክለት እና በሰዎች ጤናም ሆነ በአካባቢ ተፈጥሮ እንዲሁም በምድሪቱ ላይ የሚያስከትለዉ አሉታዊ ተፅዕኖዎች በመንግሥታት እና በዓለም አቀፍ የልማት አጀንዳዎች ተዘንግቶ ቆይቷል። ይህም ዛሬ ብክለት በአካባቢ ተፈጥሮ ላይ በሚከሰት ችግር ሰበብ ለሚፈጠሩ በሽታዎች እና የሰዎች ሞት ዋነኛዉ ምክንያት እንዲሆን እንዳበቃዉም ያስረዳል። ጥናቱ እንደሚለዉም በአሁኑ ወቅት በየዓመቱ ከብክለት ጋር በተያያዙ የጤና እክሎች ምክንያት ዘጠኝ ሚሊየን ሰዉ ሕይወቱን ያጣል። እንደጥናቱ በተለይም ከመጓጓዣና ኢንዱስትሪዉ አንስቶ የቤት ዉስጥ ማገዶ ሳይቀር በሚያስከትለዉ በአየር ብክለት ምክንያት የሚሞተዉ 6,5 ሚሊየን ሕዝብ ነዉ። ከሟቾቹ 92 በመቶ የሚሆነዉ የሚገኘዉ ደግሞ በድሃ እና መካከለኛ ገቢ ባላቸዉ ሃገራት ነዉ። በተለይ የልብ ችግር፣ የደም ዝዉዉር መታወክ ማለትም ስትሮክ፤ እንዲሁም የሳንባ ካንሰር በብክለቱ ምክንያት የሚመጡ የጤና ችግሮች እና የሞት መንስኤዎች መሆናቸዉን ጥናቱ ያሳያል። ከተጠቀሰዉ ቁጥር ግማሽ የሚሆነዉ ኢንዱስትሪያቸዉ በፍጥነት እያደገ በሚገኘዉ ቻይና፣ ሕንድ፣ ፓኪስታን፣ ባንግላዴሽ እና ኬንያ መሆኑም ተዘርዝሯል። ጥናቱን ያካሄዱት 40 ዓለም አቀፍ ሳይንቲስቶች ሲሆኑ ብክለት ሊያስወግዱት የሚቻል ሰዉ ሰራሽ ችግር መሆኑን በመግለጽ ለቀጣዩ ትዉልድ ጽዱ የአካባቢ ተፈጥሮን የማስረከብ ኃላፊነት የሁሉም እንደሆነ አሳስበዋል።
